Сегѡ̀ ра́ди къ тебѣ̀ припа́даю, тя̀ прошу̀ умиле́ннѡ, къ тебѣ̀ со слеза́ми взыва́ю:вознесѝ къ нему̀ мт҃рнее твоѐ моле́ніе, да не ѿве́ржетъ на́съ грѣ́шныхъ ѿ лица̀ своегѡ̀, но, я́кѡ млс̑тивъ, да прости́тъ на́мъ согрѣшє́нія на̂ша вѡ́льная и невѡ́льная, на пу́ть сп҃се́нія на́съ наставля́я и свы́ше си́лою ко творе́нію за́повѣдей свои́хъ укрѣпля́я:да сохрани́тъ на́съ ѿ собла́знѡвъ мі́ра, ѿ вожделѣ́ній грѣхо́вныхъ, ѿ ко́зней діа́вольскихъ и ѿ нападе́нія ви́димыхъ вра̂гъ:да бл҃гослови́тъ дѣла̀ ру́къ на́шихъ, подава́я ѡби́тели се́й и вся́кому гра́ду и странѣ̀ ѻби́ліе бла̂гъ земны́хъ:сохраня́я здра́віе и утвержда́я ски́птръ бл҃гочести́вѣйшагѡ імпера́тора на́шегѡ нікола́я алеѯа́ндровича, да сотвори́тъ и всѣ̂мъ на́мъ дни̂ бла̂ги и безмятє́жны:да ѡгради́тъ ми́ромъ цр҃ковь свою̀ ст҃у́ю, и разстоя̂щаяся да соедини́тъ то́й, я́кѡ бл҃гъ гдс̑и, долготерпѣли́въ и многомлс̑тивъ, ѿ всея̀ тва́ри со ѻц҃е́мъ и ст҃ы́мъ дх҃омъ сла́вимый во вѣ́ки вѣкѡ́въ